Airbnb

Airbnb, Inc. on Ameerika ettevõte, mis vahendab samanimelisel veebiplatvormil lühi- ja pikaajalist kodumajutust üle maailma. Ettevõte on maakler ja võtab broneeringutelt vahendustasu. Ettevõtte asutasid 2008. aastal Brian Chesky, Nathan Blecharczyk ja Joe Gebbia. Nimi Airbnb on lühend selle ettevõtte algsest nimest AirBedandBreakfast.com. Airbnb on üks tuntuim lühiajalise majutuse ettevõte. 

 Ajalugu 
Korterikaaslased ja endised koolivennad Brian Chesky ja Joe Gebbia kolisid 2007. aasta oktoobris San Franciscosse. Seal tekkis neil mõte panna oma elutuppa õhkmadrats ja muuta see tuba öömajaks, kus pakutakse lisaks majutusele hommikusööki. 2008. aastal liitus nendega Chesky endine korterikaaslane Nathan Blecharczyk, kellega koos loodi ettevõte AirBed & Breakfast. Blecharczykist sai kolmas ettevõtte kaasasutaja ja tehnoloogiajuht. Nad lõid veebilehe, mis pakkus lühiajalist majutust ja hommikusööki neile, kellel polnud võimalik suure tubade nõudluse tõttu hotellis majutust broneerida. Veebileht AirBedandBreakfast.com avalikustati 11. augustil 2008. Ettevõte sai esimesed kliendid 2008. aasta suvel, kui toimus Industrial Designers Society of America korraldatud tööstusdisaini konverents, mille ajal oli reisijatel keeruline linnas öömaja leida. 2009. aasta märtsis oli veebilehel 10 000 kasutajat ja 2500 majutuspakkumist. 

2009. aasta märtsis sai ettevõtte nimeks Airbnb.com, et vältida seost õhkmadratsitega. Selleks ajaks pakkusid platvormil tegutsevad majutused rendiks juba terveid tube, kortereid ja muud kinnisvara.

2011. aastal võitis Airbnb South by Southwest konverentsil parima rakenduse auhinna. 

2012. aasta novembris lõi Airbnb 23 linna ühendava reisijuhi "Neighborhoods", mis aitas kasutajatel isiklike eelistuste ja kriteeriumite alusel valida naabruskonda, kus peatuda.

2013. aasta oktoobriks oli Airbnb teenindanud alates ettevõtte asutamisest (2008. aasta augustist) kokku üheksa miljonit inimest.

2015. aastal kui Ameerika Ühendriikide ettevõtete tegutsemispiirangud Kuubal leevenesid, oli Airbnb üks esimesi ettevõtteid, kes oma teenusega Kuubale laienes. 

2016. aasta novembris loodi rakenduses uus rubriik "kogemused", mille kaudu said kasutajad leida ja broneerida oma reisi jaoks erinevaid tegevusi.

2017. aasta mais tõi ettevõte koos Hearst Communicationsiga turule ajakirja Airbnbmag.

2019. aasta oktoobris saavutati tase, kus Airbnb vahendatud majutust kasutas öö kohta keskmiselt kaks miljonit inimest. Samal aastal lõi Airbnb ülemaailmsel loomade päeval, 4. oktoobril uue kategooria "kogemused", mis keskendus loomadega seotud tegevustele.

Koroonapandeemia ajal vähenes broneeringute arv mõnes linnas koguni 96%, kuid samal ajal kasvas broneeringute maht maapiirkondades. Ettevõte maksis võõrustajatele 250 miljonit dollarit kompensatsiooni, et hüvitada pandeemia tõttu tühistatud broneeringud. Ühtlasi koondas Airbnb ligikaudu 1900 töötajat ehk umbes 25% oma tööjõust Ameerikas, Euroopas ja Aasias.

10. detsembril 2020. aastal sai ettevõttest avaliku pakkumise kaudu aktsiaselts, kaasates 3,5 miljardit dollarit. Platvormil pakuti võõrustajatele võimalust osta aktsiaid, mille koguväärtus oli 238 miljonit dollarit, hinnaga 68 dollarit aktsia kohta.

2022. aasta märtsis peatas Airbnb äritegevuse Venemaal ja Valgevenes. Põhjus oli Venemaa sissetung Ukrainasse ja sellega kaasnenud sanktsioonid.

2022. aasta mais lõpetas Airbnb oma tegevuse Hiinas, sest seal kehtis null-COVID-poliitika ja Hiina valitsus nõudis, et Airbnb saadaks ametivõimudele külastajate kohta üksikasjalikku teavet, et neid jälgida.

Pärast seda kui 2020. aasta augustis kehtestati koroonapandeemia tõttu Airbnb majutuskohtades ajutine pidude keeld, teatas Airbnb 2022. aasta juunis, et keelab oma platvormi kaudu renditavates majutuskohtades peod ja üritused jäädavalt. Seisukohta toetasid võõrustajad ja nende naabrid, kes kaebasid pidude põhjustatud ebameeldivuste üle. 2022. aasta augustis võttis Airbnb keelu jõustamiseks kasutusele vastava tehnoloogia. 

2024. aasta märtsis teatas Airbnb sisekaamerate keelustamisest platvormi kaudu üüritavatel majutuskohtadel. Keeld jõustus sama aasta 30. aprillil. Muudatused hõlmavad ka nõuet, et võõrustajad peavad avalikustama müramõõtmisseadmete kasutamise. 

 Ettevõtte kontorite ajalugu 
2011. aasta oktoobris avas Airbnb oma esimese rahvusvahelise kontori Londonis.

2012. aasta alguses avas Airbnb kontorid Pariisis, Milanos, Barcelonas, Kopenhaagenis, Moskvas ja São Paulos. Lisaks tegutsesid kontorid selleks ajaks San Franciscos, Londonis, Hamburgis ja Berliinis. 2013. aasta septembris teatas ettevõte, et rajab oma Euroopa peakorteri Iirimaale Dublinisse.

2012. aasta novembris avas Airbnb kontori Sydneys ja teatas ühtlasi ka oma plaanist osutada teenust Tais ja Indoneesias.

2012. aasta detsembris avas Airbnb kontori Singapuris. 

2022. aasta aprillis kehtestas Airbnb peaaegu kõigile oma töötajatele piiramatu kaugtöö tegemise võimaluse. 

 Viited 

Kategooria:Börsiettevõtted
Kategooria:NASDAQile noteeritud ettevõtted